-
Tsumi nɛ a tsu kɛ ya ha Kristofohi nɛ a ngɛ Yerusalɛm ɔ (1-4)
-
Paulo blɔ hiami ɔ he blɔ nya tomihi (5-9)
-
Blɔ nya nɛ a to kaa Timoteo kɛ Apolo nɛ a ya slaa nyɛmimɛ (10-12)
-
He wami womihi kɛ fɔmi (13-24)
Anɛ o maa suɔ nɛ o kane munyu nɛ ɔ ngɛ %% mi lo?
16 Jehanɛ ɔ, ngɛ tsumi nɛ a tsuɔ kɛ ya haa ni klɔuklɔu ɔmɛ ɔ he ɔ, nyɛ ma nyɛ maa ngɔ blɔ tsɔɔmihi nɛ i kɛ ha asafohi nɛ a ngɛ Galatia a kɛ tsu ní. 2 Ngɛ kekleekle ligbi ngɛ otsi fɛɛ otsi mi ɔ nɔ ɔ, e sa nɛ nyɛ ti nɔ fɛɛ nɔ nɛ e da níhi nɛ e ngɛ ɔ nɔ kɛ je nɔ́ ko ngɔ to, konɛ ke i ba a, a ko tsu nɔ ko. 3 Se ke i ba a, ma tsɔ nyumuhi nɛ nyɛ ma je a yi ngɛ sɛ womihi a mi ɔ, konɛ a ngɔ nyɛ nike ní nɛ nyɛ je mi mi jɔmi mi nɛ nyɛɛ kɛ ha a kɛ ya Yerusalɛm. 4 Se ke e he maa hia kaa imi hu ma ya a, lɛɛ a maa piɛɛ ye he kɛ ya lejɛ ɔ. 5 Se ke i ya gu Makedonia a, ma ba nyɛ ngɔ, ejakaa ma ya gu Makedonia; 6 nɛ eko ɔ, ma ba hi nyɛ ngɔ, aloo ma ba ye ahlabata be ɔ po ngɛ nyɛ ngɔ konɛ nyɛ je mi blɔ bɔɔ kɛ ya he nɛ ma ya a. 7 Ejakaa amlɔ nɛ ɔ, i sume kaa ke i bee ɔ, ma ba na nyɛ be kpiti ko pɛ kɛkɛ, ejakaa i to kaa ke Yehowa* maa ngmɛ blɔ ɔ, ma ba ye be saii ngɛ nyɛ ngɔ. 8 Se ma hi Efeso kɛ yaa si Pentekoste Gbijlɔ ɔ nɔ, 9 ejakaa a bli sinya ngua ko nya kɛ ha mi nɛ e ma ha nɛ ma tsu ní, se nihi nɛ a teɔ si kɛ woɔ nɔ babauu hu ngɛ. 10 Jehanɛ ɔ, ke Timoteo ba a, nyɛɛ hyɛ nɛ nyɛ ko pee nɔ́ ko nɛ ma ha nɛ e ye gbeye ngɛ nyɛ kpɛti, ejakaa e ngɛ Yehowa* ní tsumi tsue kaa bɔ nɛ i ngɛ pee ɔ. 11 Enɛ ɔ he ɔ, nyɛ ko ha nɛ nɔ ko nɛ e nyafi lɛ. Nyɛɛ wo lɛ blɔ ngɛ tue mi jɔmi mi konɛ e nyɛ nɛ e ba ye ngɔ, ejakaa i ngɛ lɛ blɔ hyɛe kɛ piɛɛ nyɛmimɛ ɔmɛ a he. 12 Jehanɛ ɔ, kɛ kɔ wa nyɛmi Apolo he ɔ, i wo lɛ he wami wawɛɛ kaa e kɛ nyɛmimɛ ɔmɛ nɛ a ba nyɛ ngɔ. E pee we e juɛmi kaa e maa ba piɔ, se ke e ná he blɔ ɔ, e maa ba. 13 Nyɛ ko hwɔ mahe, nyɛɛ da si kpɛii ngɛ hemi kɛ yemi ɔ mi, nyɛɛ ya nɔ nɛ nyɛɛ pee nyɛ ní kaa nyumuhi,* nyɛ he nɛ wa. 14 E sa nɛ nyɛɛ kɛ suɔmi nɛ pee nɔ́ fɛɛ nɔ́. 15 Jehanɛ ɔ, nyɛmimɛ, i ngɛ nyɛ he wami woe: Nyɛ le kaa Stefana we ɔ mi bimɛ ɔmɛ ji kekle yiblii ngɛ Akaya, nɛ a tu a he ngɔ ha ni klɔuklɔu ɔmɛ a sɔmɔmi. 16 Nyɛ hu nyɛɛ ya nɔ nɛ nyɛɛ ba nyɛ he si kɛ ha nihi kaa jã a, kɛ nihi tsuo nɛ mɛ hu a yeɔ bua nɛ a tsuɔ ní wawɛɛ ɔ. 17 Se benɛ Stefana kɛ Fotunato kɛ Akaiko ba a, i nya, ejakaa akɛnɛ nyɛ be hiɛ ɔ he je ɔ, a ba da nyɛ nane mi. 18 Ejakaa a ba ha nɛ ye mumi ɔ kɛ nyɛ hu nyɛ ní ɔmɛ ná he jɔmi. Enɛ ɔ he ɔ, nyɛ je bumi kpo kɛ ha nihi kaa jã a. 19 Asia asafo ɔmɛ ke a biɔ nyɛ. Akuila kɛ Priska kɛ asafo ɔ nɛ ngɛ a we ɔ mi ɔ hu je a tsui mi nɛ a ke a biɔ nyɛ ngɛ Nyɔmtsɛ ɔ mi. 20 Nyɛmimɛ ɔmɛ tsuo ke a biɔ nyɛ. Nyɛ fɔ nyɛ sibi kɛ nya he fiɔmi nɛ ngɛ klɔuklɔu. 21 Imi Paulo nɛ́ i kɛ imi nitsɛ ye nine ngma sɛ womi nɛ ɔ hu ke i biɔ nyɛ. 22 Ke nɔ ko sume Nyɔmtsɛ ɔ sane ɔ, a gbiɛ lɛ. Oo wa Nyɔmtsɛ, moo ba! 23 Nyɔmtsɛ Yesu dloomi ɔ kɛ nyɛ nɛ hi si. 24 Ye suɔmi ɔ kɛ nyɛ tsuo nɛ hi si ngɛ Kristo Yesu mi.